Her til morgen kan endnu flere igen slå dørene op efter coronakrisen. Fase to af genåbningen af Danmark er i fuld gang; storcentre er åbnet igen, og sports- og foreningslivet har genoptaget sporten. I dag er turen kommet til en række erhverv samt flere unge menneskers hverdag. Selvom disse steder i dag åbner, bliver det ikke helt som før coronakrisen. Det kan derfor være en god idé at orientere sig om, hvordan de forskellige erhverv og skoler håndterer åbningen. Hos Hjørring Bibliotekerne vil det eksempelvis ikke længere være muligt at komme på biblioteket i den selvbetjente tid, og det vil ikke være muligt at læse tidsskrifter. Hvis man skal ud at spise, er tingene også anderledes end tidligere. Eksempelvis har Café Vi 2 i Aalborg ændret åbningstider, og det vil i den kommende tid ikke være muligt at reservere et bord. De store børn vender også tilbage til undervisningen i dag. Særligt efterskolerne har under coronakrisen slået et slag for, at eleverne kunne nå at få sidste del af efterskoleopholdet med. Mon ikke, det bliver et glædeligt gensyn de fleste steder?

Referat:
Samfundet åbner nu mere op, men det bliver ikke helt som før. Derfor kan det være en god idé, at orientere sig om retningslinjerne de enkelte steder.